גנקי הראגוצ'י

גנקי הראגוצ'י (ביפנית: 原口 元気; נולד ב-9 במאי 1991) הוא כדורגלן יפני המשחק בשטוטגרט ובנבחרת יפן בעמדות הקשר ההתקפי והחלוץ.

קריירת מועדונים
הראגוצ'י, יליד קומאגאיה, שיחק כנער באוראווה רד דיימונדס מליגת העל היפנית, ובשנת 2009 החל לשחק בקביעות בקבוצה הבוגרת. בשנותיו הראשונות במועדון, הקבוצה הייתה קבוצת מרכז טבלה. בעונת 2012 סיימו הראגוצ'י ואוראווה במקום השלישי כשהראגוצ'י מבקיע שישה שערים. בעונת 2013 הראגוצ'י רשם עונת שיא אישית בה הבקיע 11 שערי ליגה, וקבוצתו סיימה שישית. את עונת 2014 החל הראגוצ'י באוראווה, אך במאי 2014 חתם בהרטה ברלין מהבונדסליגה.

הראגוצ'י הבקיע את שערו הראשון במדי הרטה ברלין באוגוסט 2014 במשחק הגביע הגרמני מול ויקטוריה קלן. את שערו הראשון בבונדסליגה הבקיע הראגוצ'י מול שאלקה 04 במרץ 2015. את עונת 2014/15 סיימו הרטה ברלין והראגוצ'י במקום ה-15 בבונדסליגה. בעונת 2015/16 שיחק הראגוצ'י בקביעות והבקיע שני שערי ליגה, כשהוא משתף פעולה בהתקפת הקבוצה עם סלומון קאלו, ודאד איבישביץ' ויוליאן שיבר. בעונה זו סיימה הרטה ברלין במקום השביעי. בעונת 2016/17 סיימו הרטה והראגוצ'י במקום השישי בבונדסליגה, כשהראגוצ'י תורם שער אחד. את עונת 2017/18 החל הראגוצ'י בהרטה ברלין, אך איבד את מקומו בהרכב וערך רק שבע הופעות עד לפגרת החורף. בפגרה זו, הושאל הראגוצ'י לחצי עונה לפורטונה דיסלדורף מהבונדסליגה השנייה, שהתמודדה על העלייה לבונדסליגה. הראגוצ'י ערך 13 הופעות במדי פורטונה דיסלדורף עד לתום העונה, הבקיע שער אחד ובישל ארבעה, וסייע לקבוצה לסיים במקום הראשון ולהעפיל לבונדסליגה.

ביוני 2018 חתם הראגוצ'י בהנובר 96 מהבונדסליגה על חוזה לשלוש עונות.

בסיום עונת 2020/2021 עבר לאוניון ברלין.

קריירה בינלאומית
הראגוצ'י שיחק בנבחרות הצעירות של יפן. בשנת 2011 ערך הראגוצ'י את הופעת הבכורה שלו במדי נבחרת יפן הבוגרת, והיה מועמד להיכלל בסגל הנבחרת לגביע אסיה בכדורגל 2011, אך נופה לבסוף. בשנת 2013 נכלל הראגוצ'י בסגל היפני לגביע מזרח אסיה, ערך שתי הופעות בטורניר, והיה שותף לזכייה של יפן בטורניר זה.

בשנת 2018 נכלל הראגוצ'י בסגל של יפן למונדיאל 2018. הראגוצ'י פתח בהרכב בשני משחקים של יפן בשלב הבתים, בניצחון 1–2 על נבחרת קולומביה ובתיקו 2-2 מול נבחרת סנגל, שבו הוחלף על ידי שינג'י אוקזאקי. במשחק שמינית הגמר מול נבחרת בלגיה, העלה הראגוצ'י את יפן ליתרון 0–1 מפתיע, ובהמשך טקאשי אינוי הכפיל את היתרון, אך בלגיה הפכה את התוצאה ל-2–3, ויפן והראגוצ'י הודחו מהמונדיאל בשלב זה.

קישורים חיצוניים

כדורגלנים יפנים
קשרי כדורגל יפנים
חלוצי כדורגל יפנים
כדורגלני אוראווה רד דיימונדס
כדורגלני הרטה ברלין
כדורגלני פורטונה דיסלדורף
כדורגלני הנובר 96
כדורגלני נבחרת יפן
כדורגלני מונדיאל 2018
כדורגלני גביע אסיה 2019
כדורגלני אוניון ברלין
יפנים שנולדו ב-1991